**Ob dnevu OŠ Staneta Žagarja, Lipnica, 27. marec 2019**

Lepo pozdravljeni dragi učenci, učitelji in vsi delavci na šoli, danes je vaš dan in dan vaše šole, zato najprej čestitke ob tem pomembnem dnevu. Pozdrav tudi vsem staršem in gostom ter sorodnikom Staneta Žagarja, po katerem nosi ime vaša šola.

Da nosi šola ime po nekdanjem učitelju, se mi zdi izjemno priznanje temu poklicu in govori o tem, kako pomembni so bili vedno učitelji v zgodovini naroda. Stane Žagar je v teh krajih živel in poučeval kar 22 let, res, mnogo let nazaj, a se je s svojimi dejanji krajanom vtisnil v spomin in za seboj pustil pomembno sled. Tako kot sledi v naših življenjih puščajo mnogi današnji učitelji, česar se zavemo šele takrat, ko smo že zdavnaj zapustili šolske klopi.

Učitelj Žagar je z družino v te kraje prišel s Primorske po koncu prve svetovne vojne, ki jo je okusil kot borec za severno mejo. Prišel je v času, ko ni bilo samoumevno, da so vsi vaški otroci hodili v šole. Ko so bili, posebno na vasi, redki izobraženi ljudje: navadno učitelj, župnik in zdravnik, če so ga sploh imeli. Tukajšnji župnik Klavžar je bil pameten in razgledan mož, zato sta se z učiteljem Žagarjem dobro razumela in skupaj delala v prid ljudem. Vsak po svoje sta pustila sledi med domačini.

Zaradi svoje široke razgledanosti je bil Žagar veliko več kot vaški učitelj, ogromno je prispeval k napredku in blaginji teh krajev. Organiziral je zimske tečaje za odrasle, poučeval jih je o novostih v kmetovanju, saj se je zavedal, kako pomembna so nova znanja za pametno gospodarjenje, spodbujal je številne dejavnosti na podeželju. Pomagal je pri razvoju kraja, tudi turizma, med drugim pri gradnji železniške postaje Otoče, ki je bila zelo pomembna za romarje, ki so z vlakom prihajali na Brezje. Vzgajal je številne rastline in ljudi seznanjal z njihovimi uporabnimi lastnostmi. Pomena tega se prav tako bolj zavedamo danes, ko v naravi in rastlinah ponovno odkrivamo zdravilne učinkovine. Če ne bi bilo ljudi, kot je bil Stane Žagar, bi tudi takšna znanja šla v pozabo.

V šoli pravijo, je od učencev zahteval, da k pouku prihajajo točno, da so umiti in počesani, ker je menil, da s tem pokažejo svoj odnos do učenja in spoštovanje do šolskega prostora, učitelje in znanja. Njegova razmišljanja in dejanja so bila revolucionarna: šolsko knjižnico so vodili učenci sami, uvedel je »škatlo za vprašanja«, vanjo so učenci lahko potisnili listke s svojimi vprašanji, brez svojih imen, učitelj pa jim je nanje odgovoril. Zavedal se je, da mlade glavice tarejo različne skrbi in da marsičesa ne upajo vprašati pred razredom.

Ker se je Žagar veliko gibal med ljudmi, je poznal njihove stiske, revščino, slabo plačilo za delo. Pridružil se je tistim, ki so opozarjali na prevelike socialne razlike, na izkoriščanje ljudi. In zato je izgubil učiteljsko službo. Žal nam to tudi danes zveni znano, mar ne?

Ob začetku druge svetovne vojne, ob napadu na Jugoslavijo, ko smo bili Slovenci kot majhen narod določeni, da nas je treba iztrebiti in izbrisati s svetovnega zemljevida, se je odločil za organiziran odpor. Okoli sebe je zbral enako misleče može in žene, ki so se umaknili v gozdove na pobočje Jelovice in se pripravljali na vsegorenjsko vstajo, da bi preprečili izseljevanje najbolj zavednih ljudi z njihovih domov.

Žal sam svobode ni dočakal, zaradi izdaje ga je skupaj s sotovariši partizani pokosila sovražna krogla na današnji dan, leta 1942, pri Crngrobu. Za domovino sta umrla tudi njegov sin Stane in hči Nada. A spomin na legendarnega učitelja, zavednega Slovenca in razgledanega moža, je ostal. Po njemu so dolga leta nosila ime najvišja učiteljska priznanja. Zato bodite ponosni, da ste imeli v vašem kraju tako pomembnega učitelja, da se po njem imenuje vaša šola in da njegovo ime ostaja zapisano v zgodovinskem spominu. Kajti, narod, ki nima svoje zgodovine, nima prihodnosti, pravijo. Zgodovina ni vedno lepa in bleščeča, pogosto je bila krvava in kruta, a vse to je del nas in naše preteklosti.

In ne pozabite, dragi učenci: učitelji so, poleg staršev, najbolj pomembni v življenju otrok. Nekatere imamo radi, drugi nam gredo na živce, a brez njih bi ostali nevedni. Znanja nam ne more nikoli nihče vzeti, naj se zgodi karkoli. In v neprijaznih časih, ki nas v marsičem spominjajo na čase, v katerih je živel učitelj Stane Žagar, je znanje zelo pomembno. Z njim si utiramo pot v življenje, znanje nam daje moč, da se lažje postavimo zase, da smo ustvarjalni, da lahko gremo v svet, daje nam samozavest in ponos. Bodimo ponosni, da živimo v Sloveniji, ki je naša domovina in da govorimo svoj, slovenski jezik, da imamo svojo kulturo in zgodovino. In ne pozabimo na ljudi, ki so nam nekoč, v zgodovini, to izborili.

*Jožica Hribar, novinarka, dolgoletna urednica Svobodne besede*